Regering sal steeds HOP-huise verskafLindiwe Sisulu, minister van menslike nedersettings (Februarie 2015) (Foto: Departement van kommunikasie) Die minister van menslike nedersettings het Sondag gesê die regering sal nie ophou om HOP-huise aan behoeftiges te verskaf nie. “Minister Lindiwe Sisulu het met kommer kennis geneem van misleidende mediaberigte wat aanvoer dat die regering nie meer BNG (“breaking new ground”)-huise, ook bekend as HOP, aan behoeftige Suid-Afrikaners gaan verskaf nie,” het die ministerie in ŉ verklaring gesê. Volgens die verklaring “verdraai” hierdie mediaberigte Sisulu se uitlatings by ŉ perskonferensie tydens die Habitat III-vergadering oor informele nedersettings verlede week in Pretoria. “Die departement van menslike nedersettings sal steeds behuisingsgeleenthede skep vir alle behoeftige Suid-Afrikaners, as deel van ons etos om menseregte en menswaardigheid te respekteer,” het Sisulu in die verklaring gesê. “Almal het ŉ reg om toegang te hê tot behoorlike behuising, soos in ons Grondwet bepaal, wat insluit dat die staat redelike wetgewende en ander maatreëls moet toepas met behulp van sy beskikbare hulpbronne om hierdie reg te realiseer.” Volgens haar beleef lande dwarsoor die wêreld ekonomiese beperkings en daar is eise om gesondheid-, onderwys-, vervoer- en veiligheidsdienste te verskaf. “Suid-Afrika is nie immuun hierteen nie. Ons regering sal steeds die verskaffing van behuising vir behoeftiges prioritiseer, soos huise waar kinders, bejaardes of gestremdes aan die hoof staan. Ons sal nie hiervan afwyk nie,” het Sisulu gesê.